Pal Dodaj

Pal Dodaj (Janjevë, 3 shtator 1880 - Shkodër, 5 shtator 1951) qe frat françeskan, publicist, kronikan, mësues, bibliotekist dhe përkthyes. Ditari i tij me vrojtime vetjake mbushur me përshkrime e kronika nga ngjarjet të cilat përjetoi, përbën një nga syzet më të afërta për të kundruar shtetformimin tonë.

 Biografia 
U lind në Janjevë, në Vilajetin i Kosovës, i pagëzuar me emrin Kolë i biri i Mashit dhe Prenda Paliqit. Ende i vogël shkoi në Shkodër për t’u shkolluar tek Etërit Françeskanë. Nisi mësimet në Kolegjin e Troshanit, ndërsa noviciatin si dhe studimet filozofike e teologjike i kreu në Firence të Italisë. Aty, më 19 korrik 1902 kremtoi edhe Meshën e Parë, për t’u kthyer menjëherë në atdhe.

Filloi punën si profesor i filozofisë së pari në Troshan dhe mbasandej te kolegji "Illyricum" në Shkodër si profesor i të Drejtës Kanonike dhe Moralit. Në hierarkinë e Urdhnit u caktua edhe si Guardian e më pas, epror provincial i parë shqiptar i Provincës Françeskane Shqiptare. Kuvendin Françeskan të Rubikut e ktheu në strehë mbrojtjeje për të përndjekurit. Kumtohet se një ndër të strehuarit të ketë qenë edhe Ahmet bej Zogolli në rininë e vet.

U arrestua nga autoritetet e regjimit komunist më 8 nëntor 1946 dhe u dënua me vdekje. Dënimi iu shndërrua në burgim të përjetshëm dhe më pas ndërroi jetë në burg.

 Vepra 
Botoi në revistën “Hylli i Dritës” e në shumë revista të huaja. Ishte bashkëpunëtor i rregullt i gazetës vatikanase “L’Osservatore Romano”.

I shquar për kontaktet e ndryshme që kishte me figurat e shquara të kohës së vet, Zef Pllumi ka përcjellur se kishte një letërkëmbim me interes me Esad pashë Toptanin. Po ashtu për gjendjen e atyre kohërave letërkëmbimi me më se 200 letra që ka pasë me Fishtën ku trajtohen një shumësí temash.Demaj V., At Gjergj Fishta: Tetë letra nga Korrespodenca, Mapo. - Nr. 111, 12 nëntor, 2010, f. 23.

Vepra e tij kryesore që la është ditari i tij vetjak, pjesë të të cilit u botuan edhe tek e përkohshmja "Hylli i Dritës" pas viteve '90. Ditari është dorëshkrim italisht e pak shqip. Është i mbajtur në blloqe e fletore të formateve të ndryshme, e fillon në vitin 1907 deri në vitin 1943.Tanushi L., Zhduken dosjet e pronave dhe ditari i klerikut, Shekulli, 31 tetor 2013.

Më 1941 në bashkëpunim me Giuseppe Schirò përktheu Kanunin, që u botua nga Akademia e Arteve dhe Shkencave në Romë më 1941.Malaj V., Apostolic and educational work of the Francisacan Order among the Albanian people, Buletini Katolik Shqiptar, red. Gjon Sinishta, San Francisco 1990. fq. 35-37.

 Referime 

Kategoria:Biografi shqiptare
Kategoria:Lindje 1880
Kategoria:Vdekje 1951
Kategoria:Françeskanë shqiptarë
Kategoria:Publicistë shqiptarë
Kategoria:Mësues kosovarë
Kategoria:Njerëz nga Janjeva
Kategoria:Përkthyes prej shqipes në italisht